

**§ 1. Navn**

Navnet er Samarbeidsforumet av Funksjonshemmedes Organisasjoner, Nord-Norge forkortet SAFO Nord. SAFO Nord dekker fylkene Nordland, Troms og Finnmark, og er et regionalt ledd av SAFO.

SAFO er en paraplyorganisasjon for organisasjonene Norges Handikapforbund (NHF) Norsk forbund for utviklingshemmede (NFU) og Foreningen Norges Døvblinde (FNDB).

**§ 2. Formål**

SAFO skal gjennom samarbeid, utvikling av interessepolitisk arbeid og brukermedvirkning på tvers av organisasjonene bidra til at mennesker med nedsatt funksjonsevne får bedre og mer likeverdige liv.

SAFO skal samarbeide om realisering av FN-konvensjonen om rettighetene for mennesker med nedsatt funksjonsevne.

SAFO skal være en mulighet til å representerer målgruppene i flere fora, å utvikle kompetanse i fellesskap og å kunne utnytte felles ressurser til beste for organisasjonenes målgrupper.

**§ 3. Arbeidsform**

Styret i SAFO Nord nedsetter fylkesvise arbeidsgrupper, som er SAFO Nordland, SAFO Troms og SAFO Finnmark. De fylkesvise SAFO gruppene samarbeider i det interessepolitiske arbeidet i tråd med årlige handlingsplaner og enstemmige vedtak fattet av SAFOs regionale styre.

Dette gjøres gjennom

* Innspill til politisk prosesser og planer
* Samarbeid om opplæring- og utviklingsarbeid
* Samarbeid og allianser med andre organisasjoner og miljøer
* Representasjon i ulike råd og utvalg

Samarbeid på tvers av regioner eller fylkesvis kan etableres etter nærmere avtaler. Avtaler innen SAFO-regionen godkjennes av SAFOs regionstyre. Avtaler på tvers av SAFO-regioner, godkjennes av hovedstyret.

**§ 4. Årsmøte**

Årsmøte avholdes annen hvert år, fortrinnsvis etter at medlemsorganisasjonene har avholdt sine årsmøter.

Den enkelte organisasjon avgjør hvem og hvor mange som skal delta på årsmøtet på vegne av organisasjonen. På årsmøtet i SAFO Nord har NHF, NFU og FNDB 2 stemmer hver, uavhengig av hvor mange som møter.

Årsmøtet kalles inn med minimum 6 ukers varsel og forslagsfrist settes 3 uker før årsmøtet finner sted. Endelig innkalling med sakspapirer sendes medlemsorganisasjonene senest 14 dager før årsmøtet finner sted.

Årsmøtet skal:

- Vedta vedtekter og vedtektsendringer

- Godkjenne styrets beretning for foregående år

- Godkjenne revidert regnskap for foregående år

- Valg av revisor

- Valg av nytt styre

- Valg av styreleder

Beslutningene krever alminnelig flertall.

Årsmøtet skal også behandle handlingsplan og budsjett for inneværende år

**§ 5 Ekstraordinært årsmøte**

Det innkalles til ekstraordinært årsmøte når SAFOs regionsstyre eller en av medlemsorganisasjonene krever det.

Det kan kun behandles de saker som ligger til grunn for innkallingen. Innkallingen forutsettes å skje med maksimum 1 måneds varsel etter at styret har behandlet kravet.

**§ 6 Styret**

Styret velges blant ledere eller andre sentrale tillitsvalgte i organisasjonens regionale ledd eller fylkeslag. Hvert fylke i SAFO-regionen bør representeres.

Styret består av minimum tre personer, om mulig en representant fra hver organisasjon. Årsmøtet avgjør utover dette hvor mange medlemmer styret skal ha. Dersom FNDB ikke kan stille egen representant i styret i regionen, skal styret ha en kontaktperson fra FNDB som kan kontaktes ved behov.

Det velges 3 varamedlemmer, om mulig en fra hver organisasjon.

Styrets medlemmer og varamedlemmer velges for 2 år. Å være styreleder går på omgang mellom organisasjonene. En organisasjon har mulighet til å avstå fra sin tur.Styret konstituerer seg selv, utenom styreleder som velges i årsmøtet.

Styret i SAFO Nord forplikter seg til å forankre SAFOs regionale arbeid i sine respektive organisasjoner.

Styret i SAFO Nord er regionens øverste organ mellom årsmøtene og er ansvarlig for den daglige virksomheten.

Signaturrett avgjøres av styret i SAFO Nord. Styret kan delegere signaturretten til leder eller nestleder i fellesskap med SAFO Nords koordinator eller ett styremedlem.

**§ 7 Koordinator**

Koordinator for SAFO Nord er kontorlederen ved NHFs regionkontor, eller den vedkommende bemyndiger.

Koordinators arbeidsoppgaver avklares gjennom en avtale mellom NHFs regionkontor og SAFO regionalt. Der det ikke oppnås enighet, behandles saken i SAFOs hovedstyre. Oppstår det uenighet om innhold og/eller tidsbruk i avtalen, er det generalsekretær i Norges Handikapforbund som har den endelige beslutningsmyndighet.

**§ 8 Intern kommunikasjon**

For å oppnå best mulig samarbeid er det viktig at informasjon deles mellom medlemsorganisasjonene.

SAFO-regionens årsmelding og handlingsplaner sendes SAFOs hovedstyre etter avholdt årsmøte.

**§ 9 Finansiering**

Det er et felles ansvar for organisasjonene å få tilstrekkelig finansiering for å opprettholde og drive SAFO-regionene.

**§10 Vedtektsendringer**

Vedtekter må til enhver tid ta utgangspunkt i sentrale vedtekter. Nye vedtekter og vedtektsendringer vedtas av SAFO-regionens årsmøte, før endelig godkjenning av SAFOs hovedstyre.

**§11 Oppløsning**

Beslutning om oppløsning av SAFO nord kan treffes av SAFO Nord i årsmøte, etter forutgående behandling i de respektive medlemsorganisasjonene. En slik beslutning må på forhånd godkjennes av SAFOs hovedstyre.

Ved eventuell oppløsning går aktiva til SAFO sentralt. Midlene skal øremerkes for det formålet det er bevilget til.

NHF NFU FNDB